b"\n_START_ARTICLE_\nMetallica (\xc3\xa0lbum)\n_START_SECTION_\nComposici\xc3\xb3 i producci\xc3\xb3\n_START_PARAGRAPH_\nLa majoria de can\xc3\xa7ons van ser compostes pel cantant i guitarrista James Hetfield i el bateria Lars Ulrich, ambd\xc3\xb3s compartien la composici\xc3\xb3 de la m\xc3\xbasica mentre que \xc3\xbanicament Hetfield es va encarregar de les lletres. Tanmateix, diverses idees i conceptes utilitzats provenien dels altres dos components, Kirk Hammett i Jason Newsted, que tamb\xc3\xa9 van fer alguna aportaci\xc3\xb3 en la composici\xc3\xb3. Les lletres eren m\xc3\xa9s personals i introspectives a causa de confian\xc3\xa7a en si mateix que va adquirir Hetfield._NEWLINE_Aquest \xc3\xa0lbum supos\xc3\xa0 un canvi en la direcci\xc3\xb3 art\xc3\xadstica de Metallica evolucionant des del thrash metal dels treballs anteriors al heavy metal per\xc3\xb2 amb un aire m\xc3\xa9s comercial. A difer\xc3\xa8ncia de la majoria de bandes de heavy metal, Metallica va incorporar instruments poc usuals com al violoncel o directament una orquestra. La transici\xc3\xb3 d'aquest treball tamb\xc3\xa9 es va poder comprovar en l'estructura de les can\xc3\xa7ons, anteriorment eren llargues i complexes, i les noves eren m\xc3\xa9s simples i permetien la seva emissi\xc3\xb3 per r\xc3\xa0dio amb m\xc3\xa9s facilitat._NEWLINE_El prov\xc3\xa9s de composici\xc3\xb3 fou relativament r\xc3\xa0pid, ja que dur\xc3\xa0 uns dos mesos a mig 1990. La banda havia quedat for\xc3\xa7a impressionada de la feina realitzada pel productor Bob Rock en l'\xc3\xa0lbum Dr. Feelgood de M\xc3\xb6tley Cr\xc3\xbce, i van decidir contractar-lo per treballar en el seu seg\xc3\xbcent disc. Abans d'acabar l'estiu ja tenia quatre demos gravades i a l'octubre ja van entrar a l'estudi One on One Recording Studios de Los Angeles per enregistrar tot l'\xc3\xa0lbum sencer. Rock va imposar la seva forma de treballar per la producci\xc3\xb3 del disc, canviant l'agenda i les rutines de treball, i va voler enregistrar totes les can\xc3\xa7ons en un mateix estudi. Malgrat que l'expectativa inicial feia suposar que aquest proc\xc3\xa9s seria f\xc3\xa0cil i r\xc3\xa0pid, r\xc3\xa0pidament van apar\xc3\xa8ixer les primeres discussions i problemes amb la banda sobre diversos aspectes de l'\xc3\xa0lbum. A causa del perfeccionisme del productor i de la banda, l'\xc3\xa0lbum fou remesclat en tres ocasions amb un cost superior al mili\xc3\xb3 de d\xc3\xb2lars. L'experi\xc3\xa8ncia fou decebedora per ambdues parts, i els problemes en la producci\xc3\xb3 van afectar les vides personals dels m\xc3\xbasics, Ulrich, Hammett i Newsted es van divorciar de les respectives mullers durant aquesta \xc3\xa8poca. Alguns membres van jurar no tornar a treballar amb Rock. Els \xc3\xa0nims i la tensi\xc3\xb3 d'aquesta \xc3\xa8poca es pot comprovar en els documentals A Year and a Half in the Life of Metallica i Classic Albums: Metallica \xe2\x80\x93 Metallica. Finalment, algunes can\xc3\xa7ons es van enregistrar posteriorment als Little Mountain Sound Studios de Vancouver (Canad\xc3\xa0). Malgrat les controv\xc3\xa8rsies mostrades, Bob Rock i la banda van tornar a treballar junts en l'\xc3\xa0lbum St. Anger (2003)._NEWLINE_Els membres de la banda van discutir durant molt temps sobre el t\xc3\xadtol del nou disc, considerant inicialment Five (en angl\xc3\xa8s, cinc) o utilitzar el t\xc3\xadtol d'alguna de les can\xc3\xa7ons de l'\xc3\xa0lbum, per\xc3\xb2 finalment es van decidir pel mateix nom de la banda. La portada consisteix en un fons totalment negre amb el logo a la cantonada superior esquerra i una serp enrotllada derivada de la bandera de Gadsden a la cantonada contr\xc3\xa0ria, ambd\xc3\xb3s amb un color gris fosc que no destaca gaire del fons. Per aquest motiu, aquest \xc3\xa0lbum se'l coneix tamb\xc3\xa9 com The Black Album (en catal\xc3\xa0, l'\xc3\xa0lbum negre).\n_START_SECTION_\nPromoci\xc3\xb3\n_START_PARAGRAPH_\nLa promoci\xc3\xb3 de l'\xc3\xa0lbum va comen\xc3\xa7ar formant part de la gira-festival internacional Monsters of Rock de 1991, la quarta ocasi\xc3\xb3 que participaven en aquest festival. La primera gira pr\xc3\xb2pia de Metallica fou Wherever We May Roam Tour, que va incloure una actuaci\xc3\xb3 en el concert d'homenatge Freddie Mercury Tribute Concert acompanyats de John Deacon, Brian May i Roger Taylor de Queen, i Tony Iommi de Black Sabbath. Els concerts de 13 i 14 de gener de 1992 celebrats a San Diego van ser llan\xc3\xa7ats posteriorment en un box set titulat Live Shit: Binge & Purge mentre que la gira i l'\xc3\xa0lbum van ser documentats en A Year and a Half in the Life of Metallica._NEWLINE_La gira es va unir a Use Your Illusion Tour de Guns N' Roses per uns concerts determinats. En el celebrat a Mont-real el 8 d'agost de 1992, Hetfield va patir cremades de segon i tercer grau en diverses parts del cos a causa de la pirot\xc3\xa8cnia de l'escenari. Malgrat que la interpretaci\xc3\xb3 de Metallica es va aturar despr\xc3\xa9s d'aquest accident, Guns N' Roses va comen\xc3\xa7ar igualment el seu concert despr\xc3\xa9s. Hetfield va continuar la gira per\xc3\xb2 nom\xc3\xa9s com a cantant, ja que no estava capacitat per tocar la guitarra, i el va substituir el t\xc3\xa8cnic John Marshall en la resta de concerts._NEWLINE_Els concerts realitzats a Ciutat de M\xc3\xa8xic entre febrer i mar\xc3\xa7 de 1993 durant la gira Nowhere Else to Roam van ser filmats i posteriorment llan\xc3\xa7ats com a primer box set al novembre de 1993 amb el t\xc3\xadtol Live Shit: Binge & Purge. Casualment, all\xc3\xa0 van con\xc3\xa8ixer a Robert Trujillo que era integrant de Suicidal Tendencies, i que posteriorment acabaria formant part de Metallica. La darrera gira promocional del disc fou Shit Hits the Sheds, que acab\xc3\xa0 en una actuaci\xc3\xb3 al Woodstock '94 el 13 d'agost davant de 350.000 persones._NEWLINE_Finalitzades les gires promocionals, Metallica va interposar una demanda contra Elektra Records per tal de finalitzar el seu contracte amb la discogr\xc3\xa0fica i recuperar totes les seves gravacions originals, malgrat haver venut m\xc3\xa9s de 40 milions de c\xc3\xb2pies arreu del m\xc3\xb3n en deu anys, la banda seguia treballant sota els termes originals signats l'any 1984, pel qual nom\xc3\xa9s obtenien 14% dels beneficis aproximadament. Al desembre del mateix any, Warner Music Group va oferir a la banda un nou contracte molt m\xc3\xa9s lucratiu que l'original a canvi de retirar la demanda. Al gener de 1995, ambdues parts van arribar a un acord confidencial extrajudicial.\n_START_SECTION_\nRecepci\xc3\xb3\n_START_PARAGRAPH_\nMetallica va rebre cr\xc3\xadtiques molt positives tant per part dels mitjans m\xc3\xa9s especialitzats en m\xc3\xbasica heavy metal com els m\xc3\xa9s generalistes. Tanmateix, el principal motiu negatiu que coincidien els mitjans era que estaven redirigint el seu estil musical cap a la m\xc3\xbasica m\xc3\xa9s comercial, estaven abandonant la m\xc3\xbasica metal i thrash dels seus or\xc3\xadgens i que els havia fet grans per compondre m\xc3\xbasica m\xc3\xa9s lenta, menys complicada i menys dura._NEWLINE_Fou el primer treball de la banda en debutar al n\xc3\xbamero u a la Billboard 200, llista estatunidenca de senzills, on va romandre un total de 282 setmanes, la novena marca m\xc3\xa9s llarga de la hist\xc3\xb2ria. Fou certificat amb un disc de plat\xc3\xad tot just dues setmanes despr\xc3\xa9s de la seva publicaci\xc3\xb3, i durant el 1997 va rebre la certificaci\xc3\xb3 de disc de diamant. Va acumular 16 discs de plat\xc3\xad nom\xc3\xa9s als Estats Units despr\xc3\xa9s d'haver superat els setze milions de c\xc3\xb2pies venudes._NEWLINE_Arreu del m\xc3\xb3n van acumular m\xc3\xa9s de 30 milions d'unitats venudes en format f\xc3\xadsic. Va debutar al n\xc3\xbamero u tamb\xc3\xa9 al Regne Unit, certificat amb disc de plat\xc3\xad per la BPI, i tamb\xc3\xa9 va arribar al capdamunt en altres pa\xc3\xafsos com Austr\xc3\xa0lia, Alemanya, Su\xc3\xafssa, Canad\xc3\xa0, Pa\xc3\xafsos Baixos, Su\xc3\xa8cia, Noruega i Nova Zelanda. Destaquen els 12 discs de plat\xc3\xad de l'ARIA (Austr\xc3\xa0lia) o el disc de diamant de la CRIA (Canad\xc3\xa0), entre altres pa\xc3\xafsos._NEWLINE_L'\xc3\xa0lbum va rebre diverses premis i nominacions destacant el Grammy a la millor actuaci\xc3\xb3 de metal (1992). Aquest treball ha aparegut en les llistes dels millors \xc3\xa0lbums de diverses publicacions internacionals, per exemple en la posici\xc3\xb3 252 de la Llista dels 500 millors discs de tots els temps segons Rolling Stone."